KOMISSION PÄÄTÖS,
tehty 14 päivänä marraskuuta 2006,
yhteisön rahoituksesta Saksassa vuonna 2006 toteutettujen klassisen sikaruton hävittämistoimenpiteiden kustannuksiin
(tiedoksiannettu numerolla K(2006) 5375)
(Ainoastaan saksankielinen teksti on todistusvoimainen)
(2006/777/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 3 artiklan 3 kohdan,
sekä katsoo seuraavaa:
(1)
Päätöksessä 90/424/ETY säädetään menettelyistä, joita käytetään, kun yksittäisiin eläinlääkinnällisiin toimiin, myös kiireellisiin toimenpiteisiin, myönnetään yhteisön rahoitusta. Auttaakseen klassisen sikaruton mahdollisimman nopeaa hävittämistä yhteisö voi osallistua jäsenvaltioille aiheutuneiden tukikelpoisten kulujen rahoitukseen.
(2)
Klassisen sikaruton torjumiseksi toteutettuihin hätätoimenpiteisiin myönnettävään yhteisön rahoitusosuuden maksamiseen sovelletaan neuvoston päätöksessä 90/424/ETY (2) tarkoitettuihin hätätapauksissa toteutettaviin toimenpiteisiin ja eläintautien torjuntatoimenpiteisiin myönnettävää yhteisön rahoitusta koskevista säännöistä 28 päivänä helmikuuta 2005 annettua komission asetusta (EY) N:o 349/2005. Edellä mainittua asetusta sovelletaan jäsenvaltioiden tukikelpoisiin kuluihin myönnettyyn yhteisön rahoitusosuuteen sen mukaisesti, mitä asetuksessa säädetään rahoituksesta eläintautien hävittämistoimiin tilanteissa, joihin päätöksen 90/424/ETY 3 artiklan 1 kohdassa viitataan.
(3)
Saksassa on vuonna 2006 esiintynyt klassista sikaruttoa. Taudin puhkeaminen aiheuttaa vakavan vaaran yhteisön karjalle.
(4)
Saksassa ilmenevän klassisen sikaruton vastaisista suojatoimenpiteistä ja päätöksen 2006/274/EY (3) kumoamisesta 15 päivänä toukokuuta 2006 tehdyssä komission päätöksen 2006/346/EY mukaisesti Saksan edellytetään toteuttavan tiettyjä klassisen sikaruton vastaisia suojatoimenpiteitä. Kyseisiin toimenpiteisiin sisältyy kaikkien sellaisten sikatilojen ennaltaehkäisevä tyhjentäminen, jotka sijaitsevat vahvistetun taudinpurkauksen suojavyöhykkeellä Borkenin kunnassa Nordrhein-Westfalenissa.
(5)
Saksa ryhtyi tarvittaviin toimiin estääkseen klassisen sikaruton leviämisen.
(6)
Saksa toimitti 12 päivänä syyskuuta 2006 rahoitustiedot, jotka asetuksen (EY) N:o 349/2005 6 artiklan mukaan on toimitettava ennen yhteisön rahoitusosuuden myöntämistä.
(7)
Saksa on täyttänyt kaikilta osin päätöksen 90/424/ETY 3 artiklassa ja asetuksen (EY) N:o 349/2005 6 artiklassa säädetyt tekniset ja hallinnolliset velvoitteet.
(8)
Yhteisön rahoitusosuuden maksamiseksi on edellytettävä, että suunnitellut toimet on tosiasiallisesti toteutettu ja että viranomaiset toimittavat kaikki tarvittavat tiedot asetettujen määräaikojen puitteissa.
(9)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Yhteisön rahoitustuki
1. Saksalle maksetaan yhteisön rahoitustukea kuluihin, joita sille on aiheutunut klassisen sikaruton torjumiseksi toteutetuista hätätoimenpiteistä vuonna 2006; näihin toimenpiteisiin kuuluvat myös toimenpiteet, joista säädetään päätöksen 2006/346/EY 5 artiklan 2 kohdassa.
2. Rahoituksen osuus on 50 prosenttia kuluista, joille voidaan myöntää yhteisön rahoitusta. Se maksetaan asetuksessa (EY) N:o 349/2005 säädetyin edellytyksin.
2 artikla
Rahoitustuen maksaminen
Ensimmäinen, suuruudeltaan 5 000 000 euron erä maksetaan osana 1 artiklan mukaista yhteisön rahoitusosuutta.
3 artikla
Osoitus
Tämä päätös on osoitettu Saksan liittotasavallalle.
Tehty Brysselissä 14 päivänä marraskuuta 2006.